b'\n_START_ARTICLE_\nRakkauden risti\n_START_SECTION_\nJuoni\n_START_PARAGRAPH_\nMerih\xc3\xa4t\xc3\xa4\xc3\xa4n joutunut mies ajautuu myrskyss\xc3\xa4 majakkasaari Pirunkallion rannalle. Majakanvartija Majakka-Kalle menett\xc3\xa4\xc3\xa4 j\xc3\xa4rkens\xc3\xa4 aina, kun myrsky\xc3\xa4\xc3\xa4. H\xc3\xa4n ampuu rantakalliolla makaavaa miest\xc3\xa4. Majakan vastuullinen hoitaja on nuorempi mies Pekka, joka pelastaa haaksirikkoutuneen. Piirongin p\xc3\xa4\xc3\xa4ll\xc3\xa4 on valokuva Majakka-Kallen tytt\xc3\xa4rest\xc3\xa4 Riitasta, joka kiinnitt\xc3\xa4\xc3\xa4 haaksirikkoutuneen miehen huomion. Pekka alkaa kertoa miehelle Riitan tarinaa._NEWLINE_Aikoinaan Pirunkalliolle ajautui merih\xc3\xa4t\xc3\xa4\xc3\xa4n joutunut konsuli Mauri Holmberg. H\xc3\xa4n ihastui Riittaan ja alkoi keksi\xc3\xa4 tekosyit\xc3\xa4 pitkitt\xc3\xa4\xc3\xa4kseen oleskeluaan saarella. Majakka-Kalle oli tuolloin t\xc3\xa4ysiss\xc3\xa4 ruumiin ja sielun voimissa ja hoiti Maurin terveeksi. Kalle ei suostunut Maurin pyynt\xc3\xb6\xc3\xb6n saada Riitta mukaansa kaupunkiin edes vuorokaudeksi. H\xc3\xa4nen vaimonsa, Riitan \xc3\xa4iti Sylvi, l\xc3\xa4hti aikoinaan saarelta eik\xc3\xa4 koskaan palannut. Pettynyt Mauri l\xc3\xa4hti saarelta mutta palasi pian. Kalle oli tuolloin poissa, ja Mauri pyysi j\xc3\xa4lleen Riittaa mukaansa kaupunkiin. Kaupungin valoista ja el\xc3\xa4m\xc3\xa4st\xc3\xa4 uneksinut Riitta j\xc3\xa4tti is\xc3\xa4lleen kirjeen ja l\xc3\xa4hti Maurin kyydiss\xc3\xa4 suureen maailmaan. H\xc3\xa4n oli vieraana Maurin luona, mutta konsuli k\xc3\xa4ytti tilaisuutta hyv\xc3\xa4kseen ja raiskasi Riitan. Sen j\xc3\xa4lkeen Riitta asui vuoden verran konsulin luona. Mauri kuitenkin kyll\xc3\xa4styi Riittaan ja ajoi h\xc3\xa4net kadulle. Riitta ei katsonut voivansa palata is\xc3\xa4ns\xc3\xa4 luo, mutta elatus piti ansaita, ja h\xc3\xa4nest\xc3\xa4 tuli prostituoitu._NEWLINE_Ty\xc3\xb6skennelty\xc3\xa4\xc3\xa4n maksullisena naisena jonkin aikaa Riitta kohtasi kadulla taiteilija Henrik Hormin, joka pyysi h\xc3\xa4nt\xc3\xa4 mallikseen Rakkauden risti -nimiseen maalaukseen. Henrik kertoi maalaukseen liittyv\xc3\xa4n vanhatestamentillisen tarinan katutyt\xc3\xb6st\xc3\xa4, joka ristiinnaulittiin syntiens\xc3\xa4 t\xc3\xa4hden. Riitta p\xc3\xa4\xc3\xa4tti olla kertomatta katutytt\xc3\xb6menneisyydest\xc3\xa4ns\xc3\xa4 Henrikille, vaikka taiteilija vannoi rakastavansa Riittaa, oli t\xc3\xa4m\xc3\xa4n tausta mik\xc3\xa4 tahansa. Riitta hankki ty\xc3\xb6paikan ompelimosta. Kalle luuli tytt\xc3\xa4rens\xc3\xa4 asuvan konsulin luona, mutta saatuaan kuulla tytt\xc3\xa4rens\xc3\xa4 prostituutiovaiheista h\xc3\xa4n p\xc3\xa4\xc3\xa4tti l\xc3\xa4hte\xc3\xa4 kaupunkiin. H\xc3\xa4n vannoi surmaavansa Riitan._NEWLINE_Mauri sattui n\xc3\xa4kem\xc3\xa4\xc3\xa4n Rakkauden ristin taiden\xc3\xa4yttelyss\xc3\xa4 ja osti taulun. Saatuaan tiet\xc3\xa4\xc3\xa4, ett\xc3\xa4 Riitan is\xc3\xa4 oli tulossa kostoretkelle aikeenaan kunniamurha, Riitta ja Mauri p\xc3\xa4\xc3\xa4ttiv\xc3\xa4t lavastaa h\xc3\xa4\xc3\xa4t, ja Kalleen valeh\xc3\xa4\xc3\xa4t meniv\xc3\xa4t t\xc3\xa4ydest\xc3\xa4. Pahaksi onneksi Henrik tuli keskelle keinotekoista h\xc3\xa4\xc3\xa4humua hakemaan Maurilta maksua Rakkauden ristist\xc3\xa4. T\xc3\xa4ll\xc3\xb6in h\xc3\xa4n n\xc3\xa4ki Riitan ja kuuli t\xc3\xa4m\xc3\xa4n katutytt\xc3\xb6taustasta. H\xc3\xa4n tuomitsi Riitan jyrk\xc3\xa4sti ja irtisanoi rakkautensa. My\xc3\xb6hemmin Henrik tapasi Riitan ja Maurin ravintolassa, miss\xc3\xa4 h\xc3\xa4n mustasukkaisena h\xc3\xa4irik\xc3\xb6i juopuneena. Riitta j\xc3\xa4i asumaan Maurin luo mutta rakasti edelleen Henriki\xc3\xa4. H\xc3\xa4n menetti el\xc3\xa4m\xc3\xa4nhalunsa ja lopulta ampui makuuhuoneessa itsens\xc3\xa4._NEWLINE_Pekan tarinan p\xc3\xa4\xc3\xa4tytty\xc3\xa4 paljastuu, ett\xc3\xa4 elokuvan alkujaksossa Pirunkalliolle ajautuva mies on Henrik.\n_START_SECTION_\nTuotanto\n_START_PARAGRAPH_\nTulio teki Rakkauden risti\xc3\xa4 samaan aikaan elokuvan Levoton veri kanssa. Rakkauden risti on mainittu muunnelmaksi Aleksandr Pu\xc5\xa1kinin novellista Postimestari ja h\xc3\xa4nen tytt\xc3\xa4rens\xc3\xa4. Samaa teemaa Tulio k\xc3\xa4ytti my\xc3\xb6s Sensuelassa. Rakkauden ristist\xc3\xa4 kuvattiin my\xc3\xb6s ruotsinkielinen rinnaikkaisversio. Alun perin sek\xc3\xa4 suomen- ett\xc3\xa4 ruotsinkieliset versiot oli m\xc3\xa4\xc3\xa4r\xc3\xa4 kuvata Ruotsissa, mutta sik\xc3\xa4l\xc3\xa4isen filmilakon vuoksi molemmat kieliversiot kuvattiin Suomessa. Ruotsinkielisess\xc3\xa4 versiossa on osin eri n\xc3\xa4yttelij\xc3\xa4t. Konsulia tulkitsee Hans Str\xc3\xa5\xc3\xa5t ja taiteilijaa Karl-Olof Alm._NEWLINE_Rakkauden risti kuvattiin kes\xc3\xa4ll\xc3\xa4 ja syksyll\xc3\xa4 1945. Pirunkallion majakkaa esitti S\xc3\xb6dersk\xc3\xa4rin majakka Porvoon maalaiskunnassa. Helsingiss\xc3\xa4 otettiin ulkokuvia Kruunuvuorenkadulla. N\xc3\xa4kym\xc3\xa4t Budapestista lienev\xc3\xa4t alkuaan jostakin unkarilaisesta elokuvasta. Sis\xc3\xa4kuvat ja n\xc3\xa4yttelij\xc3\xb6iden l\xc3\xa4hikuvat otettiin Suomi-Filmin Katajanokan studiolla.\n_START_SECTION_\nArviot\n_START_PARAGRAPH_\nRakkauden ristin vastaanotto oli sen ensi-illan aikaan kaksijakoinen. Helsingin Sanomien kriitikko piti sit\xc3\xa4 tyypillisen\xc3\xa4 Tulio-elokuvana ja sellaisena, mit\xc3\xa4 h\xc3\xa4nelt\xc3\xa4 on totuttu odottamaan: hyvin tehty\xc3\xa4 huonoa elokuvaa. Uuden Suomen kriitikko kehui Tulion \xe2\x80\x9dkuvatehon riemastuttavaa voimaa\xe2\x80\x9d. Aamulehdess\xc3\xa4 arvostettiin elokuvan filmaattisuutta, kun taas Ilta-Sanomissa syytettiin ohjaajaa \xe2\x80\x9dniin ik\xc3\xa4\xc3\xa4n Pu\xc5\xa1kin-aiheisen saksalaisen elokuvan Ven\xc3\xa4l\xc3\xa4ist\xc3\xa4 verta plagioinnista\xe2\x80\x9d. Vaasa-lehden kriitikko arvioi elokuvaa 1980-luvulla: \xe2\x80\x9dRakkauden risti on Tulion ehk\xc3\xa4 hallituin ja tyylipuhtain elokuva, johon h\xc3\xa4n on maalannut maailmansa kauneuden ja rumuuden \xe2\x80\x93 \xe2\x80\x93 n\xc3\xa4iden kuvien olennaiseen pelkistyv\xc3\xa4\xc3\xa4 runoutta on meill\xc3\xa4 harvemmin ylitetty \xe2\x80\x93 \xe2\x80\x93.\xe2\x80\x9d My\xc3\xb6hemmin Rakkauden risti\xc3\xa4 on kritiikiss\xc3\xa4 pidetty keinotekoisuudestaan huolimatta ilmaisultaan riipaisevana, niin ettei se j\xc3\xa4t\xc3\xa4 katsojaa kylm\xc3\xa4ksi. (Tv-maailma 27/2012)\n_START_SECTION_\nPalkinnot\n_START_PARAGRAPH_\nRegina Linnanheimo sai osasuorituksestaan parhaan naisp\xc3\xa4\xc3\xa4osan Jussi-palkinnon.\n_START_SECTION_\nEsitykset\n_START_PARAGRAPH_\nElokuvan ensi-ilta oli 22. helmikuuta 1946. Televisiossa se esitettiin ensi kerran 4. lokakuuta 1961 ja sai 120\xc2\xa0000 katsojaa.'